Doi tineri au fost răniți, într-o sală de cinema din Timișoara. Ei au fost atacați, cu un cuțit, de un alt spectator, căruia îi făcuseră observații pentru că vorbea prea tare în timp ce rula filmul românesc "Pisica verde".

Unul dintre răniți este actor în această peliculă. Agresorul este cercetat penal.

Când mai erau doar câteva minute din proiecția unei pelicule filmate în Timișoara, doi spectatori i-au făcut observații unui al treilea. I-au atras atenția că vorbește prea tare și că îi deranjează pe cei aflați în sala de cinema. Cel în cauză nu a primit bine criticile. Dimpotrivă, a scos un cuțit și s-a năpustit asupra celor doi.

Agresorul are 36 de ani și a fost ridicat de polițiști, pentru audieri. Victimele au 19 și 22 de ani și au suferit răni superficiale. Doar unul dintre tineri a fost dus la spital, dar nu a rămas internat.

Gavrilă Popa, medic UPU Timișoara: „Un pacient în vârstă de 22 de ani a fost prezentat în camera de urgență stabil hemodinamic cu două plăgi la nivelul membrului superior stâng și la nivelul genunchiului drept fără alte acuze.”

Polițiștii au deschis pe numele agresorului un dosar penal pentru loviri și alte violențe.

Redactare G.M.